Asetuksen (EU) N:o 1151/2012 53 artiklan 2 kohdan toisen alakohdan mukaisen, vähäisen muutoksen hyväksymisen perusteella muutetun yhtenäisen asiakirjan julkaiseminen

(2019/C 114/06)

Euroopan komissio on hyväksynyt tämän vähäisen muutoksen komission delegoidun asetuksen (EU) N:o 664/2014 (1) 6 artiklan 2 kohdan kolmannen alakohdan mukaisesti.

Tämä vähäisen muutoksen hyväksymistä koskeva hakemus on saatavilla komission DOOR-tietokannassa.

YHTENÄINEN ASIAKIRJA

”ECHALOTE D’ANJOU”

EU-nro: PGI-FR-01253-AM01 – 11.9.2018

SAN ( ) SMM ( X )

1. Nimi tai nimet

”Echalote d’Anjou”

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1 Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

”Echalote d’Anjou” on yksisirkkainen kasvi, joka kuuluu Liliaceae-heimon Allium-suvun Cepa-lajiin ja yksinomaan Aggregatum-ryhmään.

Kyseessä on ”perinteinen” (kasvullisesti lisäämällä saatu) punertava, lajiketyyppiä pitkä Jersey oleva salottisipuli, jota pidetään kaupan tuoreena.

”Echalote d’Anjou” tuotetaan ryhmittymän hyväksymässä ja päivittämässä lajikeluettelossa mainituista lajikkeista. Uuden lajikkeen merkitseminen luetteloon edellyttää, että noudatetaan menettelyä, jonka avulla voidaan tarkastaa samaan aikaan tekniset perusteet (erityisesti tuotto, jakautumisaste, säilyvyys, viljelytapa, ympäristöön sopeutumiskyky, taudinaiheuttajien vastustuskyky, ravintoainetarpeet, hukkaosuus, soveltuvuus koneellistamiseen, keruu, kulku hihnalla käsittelyasemalla) sekä myös ”Echalote d’Anjou” -salottisipulin keskeiset ominaisuudet (koko, muoto, ulkonäkö, pituus, kuoren väri, kuiva-ainepitoisuus).

Hyväksyttyjen lajikkeiden luettelo toimitetaan aina siihen tehtyjen muutosten jälkeen tuottajille sekä valvontaelimelle ja toimivaltaisille valvontaviranomaisille.

Fyysiset ominaisuudet

a) sipuleiden on oltava seuraavanlaisia: kiinteitä ja tiiviitä, vailla onttoa ja kovaa vartta, lähes vailla juuritupsua. Niissä voi kuitenkin olla seuraavanlaisia vähäisiä vikoja edellyttäen, etteivät viat vaikuta tuotteen yleiseen ulkonäköön, laatuun, säilyvyyteen ja tarjontamuotoon: vähäinen muotovirhe ja ulkokuorten pintarepeämiä, jos malto on suojattuna.

b) muoto: ”Echalote d’Anjou” on muodoltaan säännöllinen ja hieman pitkänomainen ja kapea; se on kooltaan 20–55 mm, ja korkeuden ja keskimääräisen läpimitan (*) suhde on yli 1,2. (*) keskimääräinen läpimitta = (levein kohta + kapein kohta) / 2.

c) sipuleiden kuoret ovat ohuet ja kiiltävät, värisävy vaihtelee vaalean puna-keltaisesta, jopa vaaleankeltaisesta, yhä punaisempaan kypsyys- ja kuivuusasteen ja lähettämistä edeltäneen säilytysajan mukaan.

Kemialliset ominaisuudet

Kuiva-ainepitoisuus on vähintään 16 %.

Aistinvaraiset ominaisuudet

”Echalote d’Anjou” -salottisipulilla on seuraavat aistinvaraiset ominaisuudet: se on kiinteä koskettaessa, malto on punertavaa ja pehmeää. Sipulissa on omaperäinen intensiivinen aromi, ja maussa ja tuoksussa on merkittävää kirpeyttä.

Tuotteen tarjontamuoto

”Echalote d’Anjou” -salottisipulia pidetään kaupan kahdessa eri tarjontamuodossa:

— varhaissadon tai puolikuiva salottisipuli, toimitetaan kauden alussa,

— varastoitu tai kuiva salottisipuli, toimitetaan loppuvuoden aikana, ominaista juurenniskan kuivuus.

3.3 Rehu (vain eläinperäiset tuotteet) ja raaka-aineet (vain jalostetut tuotteet) Eläimet kasvatetaan noudattamalla perinteistä laidunnus- ja sisäruokintakiertoa koko kasvatuksen ajan

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Sipulit on istutettava, korjattava ja kuivattava pelloilla asianomaisella maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

”Echalote d’Anjou” -salottisipulin ensimmäiset varastointitoimet, valmistelu, lajittelu, lopullinen kokolajittelu ja hyväksyminen on tehtävä asianomaisella maantieteellisellä alueella.

Näiden toimien ansiosta voidaan tarkastaa salottisipulin fyysiset ja kemialliset ominaisuudet ja tarjontamuoto sekä säilyttää sipulin erityiset ominaisuudet.

Toimijat noudattavat näissä toimissa hyvin vakiintunutta menettelyä: käsin tehdyt valmistelutyöt, lajittelu sekä lopullinen kokolajittelu ja lopullinen hyväksyntä. Salottisipuleiden valmistelu voidaan tehdä optimaalisella tavalla, ja tuotteet voidaan kuivata parhaiten sen mukaan, onko erät tarkoitettu kaupan pidettäviksi vai vientiin, koko vuoden ajan. Tämä taitotieto on ”Echalote d’Anjou” -salottisipulin laadun ja ominaisuuksien säilymisen lisätae, joka toteutuu, jos toimet toteutetaan maantieteellisellä tuotantoalueella.

”Echalote d’Anjou” -salottisipulia pidetään kaupan koko vuoden ajan yksikköpakkauksissa, joissa tuote on kokonaan tai osittain näkyvillä, tai suojapakkauksissa lopullisille kuluttajille tapahtuvaa irtomyyntiä varten. Näiden pakkausten enimmäispaino on 20 kg.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Jokaiseen pakkaukseen ja kuluttajille tarkoitettuun myyntiyksikköön merkitään seuraavat tiedot:

— tuotteen rekisteröity nimi ja Euroopan unionin SMM-tunnus samaan kenttään,

— kaupallinen luokka,

— sertifiointielin.

4. Maantieteellisen alueen tarkka rajaus

Maantieteellinen alue koostuu seuraavista Maine-et-Loiren departementissa (n:o 49) sijaitsevista kunnista:

Allonnes, Artannes-sur-Thouet, Beaufort-en-Anjou, Blaison-Saint-Sulpice, Blou, Bois d’Anjou (Les), Brain-sur-Allonnes, Brézé, Brissac-Loire-Aubance (seuraavien liitoskuntien entiset alueet: Saint-Rémy-la-Varenne, Saint-Saturnin-sur-Loire, Saulgé-l’Hôpital), Chacé, Cornillé-les-Caves, Dénezé-sous-Doué, Distré, Doué-en-Anjou (Meignén liitoskunnan entiset alueet), Epieds, Fontevraud-l’Abbaye, Gennes-Val-de-Loire, Jarzé-Villages (seuraavien liitoskuntien entiset alueet: Chaumont d’Anjou, Jarzé ja Lué-en-Baugeois), Loire-Authion, Longué-Jumelles, Louresse-Rochemenier, Mazé-Milon, Ménitré (La), Montsoreau, Neuillé, Parnay, Rosiers-sur-Loire (Les), Rou-Marson, Saint-Clément-des-Levées, Saint-Cyr-en-Bourg, Saint-Martin-de-la-Place, Saint-Philbert-du-Peuple, Sarrigné, Saumur, Sermaise, Souzay-Champigny, Tuffalun, Turquant, Ulmes (Les), Varennes-sur-Loire, Varrains, Vernantes, Verrie, Villebernier, Vivy.

5. Yhteys maantieteelliseen alueeseen

Suojatun maantieteellisen merkinnän ”Echalote d’Anjou” perustana ovat luontoon liittyvät tekijät ja ihmisen toimintaan liittyvät tekijät, joiden ansiosta tuote saa säännöllisen, pitkänomaisen muotonsa, aistinvaraisiin ominaispiirteisiinsä kuuluvan kirpeyden ja soveltuvuutensa säilyttämiseen. Nämä ominaispiirteet ovat vaikuttaneet ”Echalote d’Anjou” -salottisipulin maineen kasvamiseen yli maantieteellisten rajojen.

”Echalote d’Anjou” -salottisipulin maantieteellinen alue sijaitsee Pariisin altaan ulkoisella kehällä, ja sen läpi kulkee idästä länteen Loire-joen laakso, jonka alueella on ennen kaikkea tulvamaita ja savi- ja kalkkipitoisia sedimenttiesiintymiä. Maaperä on suhteellisen kevyttä ja hiukkaskooltaan hienojakoista. Aluskerroksessa on runsaasti vettä.

Ilmasto on Anjoussa valtamerellinen. Ranskan kielessä on oma ilmaisunsa Anjoun lauhalle ilmastolle eli ”douceur angevine”. Ilmastolle ovat luonteenomaisia lauhat lämpötilat, vähäiset lämpötilanvaihtelut vuoden mittaan (noin 15 °C), sateiden säännöllisyys ja kohtuullisuus (noin 650 mm) ja heikot tuulet. Vuodelta 1842 peräisin olevasta tilastoraportista ”Statistique horticole du Maine-et-Loire” käy ilmi, että departementissa viljellään salottisipulia.

Vuonna 1962 Mazén alueen tuottajat järjestäytyivät kehittääkseen vähitellen Jersey-salottisipuleiden tuotantoa.

Vuosista 1975–1980 lähtien pitkänomaista salottisipulia on ryhdytty viljelemään yhä runsaammin. Salottisipulia Anjoussa viljelevät tilat ovat muotoutuneet samankaltaisiksi: viljelyala on suhteellisen suuri, ja salottisipulia viljellään keskimäärin 3–4 hehtaarilla täydennettynä muulla erityisviljelyllä.

Nykyisin käytetyissä tekniikoissa turvaudutaan perinteisiin työvoimavaltaisiin viljelymenetelmiin ja -tekniikoihin, muun muassa seuraaviin: lajikkeiden valitseminen ja kasvien tuottaminen (systemaattinen termoterapeuttinen upotus), viljelykierto, katteen käyttö, istutus käsin ja korjuu käsin, kuivaus pellolla tai varastossa, salottisipulierien valmistelu (varsien poistaminen), lajittelu (silmämääräinen tarkastus) ja kokolajittelu ennen hyväksyntää. Tällä tavoin voidaan pitää kaupan laatutuotetta lähes yhden vuoden ajan aina seuraavaan satoon saakka.

”Echalote d’Anjou” -salottisipulilla on erityisesti seuraavat ominaisuudet:

— pitkänomaisempi ja kapeampi muoto kuin puolipitkällä salottisipulilla, mikä tekee sipulin ulkomuodosta kuluttajien silmissä houkuttelevamman; kokonaisen sipulin punakeltaisemmat ja vaaleammat, jopa vaaleankeltaiset värisävyt,

— kemialliset ominaisuudet: suuri kuiva-ainepitoisuus (vähintään 16 %),

— aistinvaraiset ominaisuudet: kiinteä koskettaessa, malto punertavaa ja pehmeää, omaperäinen intensiivinen aromi ja merkittävä kirpeys maussa ja tuoksussa; nämä seikat erottavat tämän salottisipulin muilla alueilla viljellyistä salottisipuleista ja tekevät siitä houkuttelevamman ruoanlaitossa,

— hyvä säilyvyys: jos sipulit korjataan täysin kypsinä, niitä voidaan säilyttää useiden kuukausien ajan asianmukaisissa olosuhteissa ja sipulit säilyvät hyvin kiinteinä eivätkä menetä paljon painoaan,

— säännöllinen koostumus: salottisipuli saadaan kasvullisesti lisäämällä, joten kaikki sipulit ovat geneettisesti täysin samanlaisia; tämä ei ole mahdollista, jos aineisto tuotetaan suvullisesti lisäämällä (ruokasipuli ja siemensalottisipuli).

Tämän salottisipulin muoto, rakenne ja väri erottavat sen muilla alueilla viljellyistä salottisipuleista. ”Echalote d’Anjou” -salottisipulin maine on kiirinyt laajalle ja ylittänyt sipulin tuotantoalueen ja jopa Ranskan rajat.

Maantieteellisen alueen määritelmä perustuu luontoon liittyvien tekijöiden ja inhimillisten tekijöiden väliseen vuorovaikutukseen. Kyseiset tekijät määrittelevät ”Echalote d’Anjou” -salottisipulin ominaispiirteet (pitkänomainen muoto, korkea kuiva-ainepitoisuus, aistinvaraiset ominaisuudet, säilyvyys ja tasalaatuisuus) ja erottavat sen muualla tuotetuista salottisipuleista.

Maanperähiukkaset ovat hienojakoisia ja tasakokoisia, mikä mahdollistaa salottisipulien helpon juurtumisen syvälle maahan ja sipulin sopusointuisen kehittymisen täysikasvuiseksi sille ominaiseen säännölliseen muotoon.

Asianomaisella maantieteellisellä alueella on runsaasti vettä, minkä ansiosta kasvin vedensaanti on tasaista. Toukokuussa sataa hieman tavanomaista enemmän, mikä sopii hyvin ”Echalote d’Anjou” -salottisipulin tarpeisiin sen sipulinmuodostusvaiheessa.

Anjoun lauha ilmasto soveltuu hyvin ”Echalote d’Anjou” -salottisipulin lämpövaatimuksiin ja estää fysiologisen poltteen aiheuttamat ongelmat, jotka voisivat vaikuttaa sipulin aistinvaraiseen laatuun.

”Echalote d’Anjou” -salottisipulin ominaispiirteet johtuvat myös perinteisistä paikallisista tavoista kumpuavasta tuottajien taitotiedosta. Perinteet juontavat juurensa jo 1800-luvulta ja ovat vähitellen muokkautuneet ja kehittyneet 1960-luvulta lähtien.

Erikoistuneilla maatiloilla lajikkeet ja kasvit on aina valittu huolellisesti ja harjoitettu teknistä seurantaa. Tekemällä termoterapeuttinen upotus ennen istutusta sipuleita voidaan suojella mahdollisilta maaperäisiltä loisilta.

Maaperän huolellisen valmistelun jälkeen istutus tehdään käsin. Näin istutussyvyyttä voidaan mukauttaa, jotta ”Echalote d’Anjou” kehittyisi mahdollisimman sopusointuisesti. Korjuu tapahtuu käsin, sillä taitotietonsa ansiosta tuottajat pystyvät arvioimaan sopivan kypsyysasteen.

Koska kuivatus tehdään luontaisesti pelloilla, kuiva-ainepitoisuus on korkea ja ”Echalote d’Anjou” säilyttää arominsa ja luonteenomaisen kirpeän makunsa ja tuoksunsa.

”Echalote d’Anjou” -salottisipulin kansallinen maine on jo levinnyt Ranskan rajojen ulkopuolelle. Nykyisin ”Echalote d’Anjou” -salottisipulin vuosituotannosta lähes 40 % pidetään kaupan tietyissä Pohjois-Euroopan maissa ja viedään Yhdysvaltoihin, Kanadaan ja Kaakkois-Aasiaan.

”Echalote d’Anjou” -salottisipulia myydään suurissa vähittäiskaupoissa, ja sillä on suuri erikoistunut asiakaskunta, joka on jo pitkään arvostanut tätä tuotetta erityisesti sen tasalaatuisuuden ja säilyvyyden ansiosta. Suositut tapahtumat, kuten Confrérie des amis de l’Echalote d’Anjou -yhdistyksen Chemellierissä järjestämä salottisipulijuhla ”Grande fête de l’Echalote”, vaikuttavat myös osaltaan tuotteen maineen säilymiseen ja kehittymiseen suuren yleisön keskuudessa.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://info.agriculture.gouv.fr/gedei/site/bo-agri/document_administratif-e6b6e010-dc41-48c8-99e1-3080eb6d5cf2

(1) EUVL L 179, 19.6.2014, s. 17.